
PËR PROCEDURAT E SHQYRTIMIT TË KËRKESAVE, DOKUMENTACIONIN, AFATET E SHQYRTIMIT DHE KRITERET E VEÇANTA TË LICENCIMIT TË VEPRIMTARIVE TË LEJUARA ME ARMËT 
(Ndryshuar me VKM nr. 462, datë 30.7.2021; nr. 177[footnoteRef:1], datë 20.3.2025) [1:     VKM nr. 177, datë 20.3.2025, në kreun II shprehet;
‘’II. Kërkesat e procedurat administrative që preken nga ky vendim zbatohen në momentin që përfundojnë zhvillimet teknike për pritjen dhe trajtimin e aplikimeve në sistemin e trajtimit të aplikimeve për qytetarët dhe subjektet tatimpaguese.’’
] 


(i përditësuar)

Në mbështetje të nenit 100 të Kushtetutës dhe të pikës 3, të nenit 19, të ligjit nr. 74/2014, “Për armët”, me propozimin e ministrit të Punëve të Brendshme, Këshilli i Ministrave 

VENDOSI:

I. TË PËRGJITHSHME
1. Policia e Shtetit bën licencimin e veprimtarisë së personave fizikë e juridikë në fushën e veprimtarisë së lejuar me armët, sipas përcaktimeve në shkronjat “b”, “c”, “ç”, “d”, “dh”, të pikës 1, të nenit 14, të ligjit nr. 74/2014, “Për armët”, të ndryshuar.
2. Autoriteti i Kontrollit Shtetëror të Eksporteve (AKSHE) pranë Ministrisë së Mbrojtjes kryen licencimin e veprimtarisë, sipas përcaktimeve të shkronjës “a” të pikës 1 të nenit 14 të ligjit nr. 74/2014, “Për armët”, të ndryshuar.
II. DOKUMENTACIONI QË PARAQET KANDIDATI PËR T’U PAJISUR ME LICENCË
3. Për t’u pajisur me licencë për veprimtaritë e lejuara me armë nga Policia e Shtetit, personi fizik/tregtari i pajisur me NUIS, personi juridik i pajisur me NUIS ose përfaqësuesi ligjor i subjektit juridik, për secilën nga licencat e përcaktuara nga shkronjat “b” deri në “dh”, të nenit 14, të ligjit nr. 74, datë 10.7.2014, “Për armët”, të ndryshuar, aplikon në portalin unik qeveritar “e-Albania” dhe dorëzon në formë elektronike dokumentacionin, si më poshtë vijon:
a) Certifikatën mjekësore për veprimtaritë e lejuara me armët, për personin fizik, ortakët/ aksionarët e personit juridik, drejtuesin teknik, sipas udhëzimit nr. 88, datë 10.3.2015, të ministrit të Punëve të Brendshme dhe të ministrit të Shëndetësisë, “Për llojet e vizitave dhe përmbajtjen e raportit mjekësor për veprimtaritë me armët”, lëshuar nga autoriteti përkatës brenda 6 (gjashtë) muajve të fundit, që vërteton se është i aftë nga ana mendore dhe fizike;
b) Dëshminë “Për aftësimin teorik dhe praktik për përdorimin e armës”; 
c) Kontratën e punës me drejtuesin teknik; 
ç) Mandatpagesën.
Dokumentacioni që siguron institucioni, pas autorizimit dhe dhënies së pëlqimit nga aplikanti, është vërtetimi i verifikimit të gjendjes gjyqësore (dëshmia e penalitetit).
3.1 Personi fizik ose juridik dorëzon në formë elektronike, nëpërmjet portalit unik qeveritar e-Albania: 
a) Për personat, që do të punësohen në këto subjekte, të cilët do të kryejnë një procedurë pune në veprimtarinë me armët, personi fizik ose juridik dorëzon në formë elektronike, nëpërmjet portalit unik qeveritar “e-Albania”, këto dokumente:
i. Kontratë pune me personin e punësuar;
ii. Certifikatë mjekësore për veprimtaritë e lejuara me armët, sipas udhëzimit nr. 88, datë 10.3.2015, të ministrit të Punëve të Brendshme dhe të ministrit të Shëndetësisë, “Për llojet e vizitave dhe përmbajtjen e raportit mjekësor për veprimtaritë me armët”, lëshuar nga autoriteti përkatës brenda 6 (gjashtë) muajve të fundit, që vërteton se është i aftë nga ana mendore dhe fizike;
iii. Dëshmi e aftësimit teorik e praktik për përdorimin e armës, diplomë/certifikatë, që vërteton përfundimin e studimeve policore në Akademinë e Sigurisë, diplomë/certifikatë, që vërteton përfundimin e studimeve ushtarake apo kursin e avancuar të nënoficerit, në Akademinë e Forcave të Armatosura dhe në institucione të huaja të njësuara, ose dëshmi dhe certifikata të përftuara në fushën e rendit e të sigurisë publike, të njësuara apo të lëshuara nga Akademia e Sigurisë.
b) Në rastet e personave juridikë, dokumenti i parashikuar në nënndarjen “ii”, të shkronjës “a”, të pikës 3.1, të këtij vendimi, për pronarët përfitues.
3.2 Shfuqizuar.
3.3 Subjekti juridik, që paraqet kërkesë për t’u pajisur me licencë për aftësimin teorik e praktik për përdorimin e armëve, dorëzon në formë elektronike, nëpërmjet portalit unik qeveritar e-Albania, kontratën me subjektin e licencuar për poligon qitjeje të mbyllur, të hapur ose me pjatel, për një afat të paktën 5 (pesë) vjet. Në rastet e ndryshimit të kontraktorit të licencuar për poligon qitjeje, titullari i licencës njofton Komisionin e Shqyrtimit të Kërkesave për Certifikim dhe Licencim (KSHKCL), në Drejtorinë e Përgjithshme të Policisë së Shtetit. Në këtë rast aplikohet një afat pezullimi i aktivitetit deri në lidhjen e kontratës së re, me afat periudhën e mbetur të licencës nga momenti i hyrjes në fuqi të kontratës së re me subjektin e licencuar për poligon qitjeje të mbyllur, të hapur ose me pjatel.
3.4 Shfuqizuar.
III. PROCEDURAT PËR PRANIMIN, VERIFIKIMIN DHE SHQYRTIMIN E DOKUMENTACIONIT 
4. Për pranimin, verifikimin dhe shqyrtimin e dokumenteve për licencim nga strukturat përkatëse të policisë ndiqet kjo procedurë:
a) Struktura përgjegjëse në Komisariatin e Policisë e ngarkuar me detyrën e pranimit të dokumenteve, Zyra për Shërbimin e Qytetarëve (ZSHQ), verifikon dokumentacionin e dërguar on-line dhe, në rast se konstaton se dokumentacioni i bashkëngjitur në sistem nuk është konform akteve ligjore/nënligjore, e njofton aplikuesin nëpërmjet portalit “e-Albania” për plotësimin e dosjes bashkë me dokumentacionin e duhur brenda 5 (pesë) ditëve.
b) Struktura përgjegjëse verifikon besueshmërinë e kërkuesit, përfshirë hetimin për rastet e pastrimit të parave apo financimin e terrorizmit dhe përgatit dokumentin e besueshmërisë e të përshtatshmërisë së personit, brenda 15 (pesëmbëdhjetë) ditëve;
c) Struktura përgjegjëse inspekton në vend objektin e verifikon kushtet teknike dhe të sigurisë në ambientet e punës e të atyre në vendet e ruajtjes, përfshirë masat dhe kushtet e sigurisë në mjetet e transportit të armëve dhe municioneve. Pas verifikimit, përpilon raportin përkatës nëse objekti i plotëson kushtet apo jo, sipas përcaktimeve në rregulloren në fuqi për kushtet e rregullat e sigurisë së armëve; 
ç) ZSHQ-ja verifikon dosjen e plotësuar të aplikantit, përgatit relacionin vlerësues dhe ia përcjell elektronikisht dosjen për ta shqyrtuar Komisionit Qendror të shqyrtimit të kërkesave për licencim/autorizim për veprimtaritë e lejuara me armët në Drejtorinë e Përgjithshme të Policisë së Shtetit.
d) Shfuqizuar.
dh) Komisioni Qendror mblidhet çdo muaj, shqyrton dokumentacionin për pajisjen me licencë për veprimtarinë e lejuar me armë dhe merr vendim për miratimin ose refuzimin e licencës. Vendimi nënshkruhet elektronikisht/me vulë elektronike.
5. Drejtoria e Përgjithshme e Policisë së Shtetit mban Regjistrin e Licencave dhe Autorizimeve për Veprimtaritë e Lejuara me Armët. Struktura përgjegjëse regjistron vendimin e miratimit ose të refuzimit të kërkesës për licencim, si dhe çdo vendim miratimi apo refuzimi të kërkesave të mëparshme për licencim, sipas rastit. Licenca dhe çdo vendim lidhur me licencat e lëshuara dërgohen për publikim në Regjistrin Kombëtar të Licencave, që administrohet nga Qendra Kombëtare e Regjistrimit.
6. Refuzimi i dhënies së licencës bëhet me vendim të arsyetuar të Komisionit Qendror dhe akti i refuzimit të licencës me vulë elektronike/nënshkrim elektronik i dërgohet aplikantit në rrugë elektronike në portalin “e-Albania”, nëpërmjet Komisariatit të Policisë, që ka pranuar aplikimin on-line. Në çdo rast, vendimi i refuzimit të dhënies së licencës arsyetohet në përputhje me përcaktimet e neneve 99 e 100 të Kodit të Procedurës Administrative. 
7. Për ripërtëritje të licencës, personi fizik/juridik dorëzon në formë elektronike, nëpërmjet portalit unik qeveritar “e-Albania”, të njëjtat dokumente si kur aplikon për herë të parë. Kërkesa për ripërtëritjen e licencës bëhet 90 (nëntëdhjetë) ditë para përfundimit të afatit të vlefshmërisë së saj.
7.1 Personi fizik ose juridik dorëzon në formë elektronike, nëpërmjet portalit unik qeveritar e-Albania: 
a) në rastin e personave juridikë, për pronarët përfitues dorëzohet certifikata mjekësore për veprimtaritë e lejuara me armët, sipas udhëzimit nr. 88, datë 10.3.2015, “Për llojet e vizitave dhe përmbajtjen e raportit mjekësor për veprimtaritë me armët”, lëshuar nga autoriteti përkatës brenda 6 (gjashtë) muajve të fundit, që vërteton se është i aftë nga ana mendore dhe fizike;
b) për personat që do të punësohen në këto subjekte, të cilët do të kryejnë një procedurë pune, që lidhet drejtpërdrejt me armët, dorëzohen këto dokumente:
i. Kontratë pune me personin e punësuar;
ii. Certifikatë mjekësore për veprimtaritë e lejuara me armët, sipas udhëzimit nr. 88, datë 10.3.2015, “Për llojet e vizitave dhe përmbajtjen e raportit mjekësor për veprimtaritë me armët”, lëshuar nga autoriteti përkatës brenda 6 (gjashtë) muajve të fundit, që vërteton se është i aftë nga ana mendore dhe fizike;
iii. Dëshmi e aftësimit teorik e praktik për përdorimin e armës dhe diplomë/certifikatë, që vërteton përfundimin e studimeve policore në Akademinë e Sigurisë, diplomë/certifikatë, që vërteton përfundimin e studimeve ushtarake apo kursin e avancuar të nënoficerit, në Akademinë e Forcave të Armatosura dhe në institucione të huaja të njësuara, ose dëshmi dhe certifikata të përftuara në fushën e rendit e të sigurisë publike, të njësuara apo të lëshuara nga Akademia e Sigurisë. 
Dokumentacioni që siguron institucioni, pas autorizimit dhe dhënies së pëlqimit nga aplikanti, është vërtetimi i verifikimit të gjendjes gjyqësore (dëshmia e penalitetit).
7.2	Shfuqizuar.
7.3	Për rastet e kërkesave për ripërtëritje të licencës bëhet rivlerësimi i besueshmërisë së titullarit të licencës, ortakut/aksionarit të tij dhe i drejtuesit teknik të subjektit, si dhe vlerësimi i performancës dhe i ligjshmërisë së aktivitetit të subjektit gjatë periudhës së mëparshme të licencimit.
8. Afati i përgjithshëm i procedurës për miratimin/refuzimin e licencës është 60 (gjashtëdhjetë) ditë nga data e kërkesës.
9. Afati i vlefshmërisë së licencës është 5 (pesë) vjet me të drejtë ripërtëritjeje. Me mbarimin e afatit të vlefshmërisë së saj, subjektit i lind e drejta të pajiset me licencë të re, duke dorëzuar dokumentacionin përkatës të lartpërmendur në pikën 7, të kreut III, që provon përmbushjen e kritereve të licencimit. 
9/1. Mosparaqitja e kërkesës për ripërtëritjen e licencës brenda afatit 90-ditor para përfundimit të afatit të licencës që ka në përdorim personi fizik/juridik sjell mosripërtëritjen e saj, si dhe pezullimin e aktivitetit të subjektit. 
E drejta e subjektit për kërkesë për pajisjen me licencë të re nuk humbet.
IV. KRITERET E VEÇANTA TË LICENCIMIT
10. Krahas kritereve të përgjithshme të përcaktuara në ligjin nr. 74/2014, “Për armët”, të ndryshuar, subjekti plotëson edhe këto kritere të veçanta për ushtrimin e veprimtarisë së lejuar me armë: 
a) Për ushtrimin e veprimtarisë “Import dhe tregtim të armëve të kategorisë “C” (gjahut) dhe “D” (sportive), pjesëve kryesore dhe municioneve të tyre”, si dhe të veprimtarisë “Tregtimi i armëve të kategorisë “B”, pjesëve kryesore dhe municioneve të tyre”, të ketë një ambient të përshtatshëm për ushtrimin e aktivitetit, sipas kushteve të miratuara me vendimin nr. 275, datë 1.4.2015, të Këshillit të Ministrave, “Për miratimin e rregullores “Për kushtet dhe rregullat e sigurisë së armëve”, të ndryshuar.
b) Për ushtrimin e veprimtarisë së transportit të armëve, të pjesëve kryesore dhe të municioneve të tyre të zotërojë automjete, sipas kushteve të përcaktuara në vendimin nr. 275, datë 1.4.2015, të Këshillit të Ministrave, “Për miratimin e rregullores ‘Për kushtet dhe rregullat e sigurisë së armëve’”, të ndryshuar.
c) Për ushtrimin e veprimtarisë për poligon civil qitjeje të hapur, të mbyllur, me pjatel, ndërtimi dhe mënyra e funksionimit të ambienteve, të plotësojë kushtet e sigurisë të miratuara me vendim të Këshillit të Ministrave, në pronësi apo përdorim për 5 (pesë) vitet në vazhdim.
ç) Për ushtrimin e veprimtarisë për aftësimin teorik e praktik të personave për përdorimin e armës, të ketë një ambient të përshtatshëm për ushtrimin e aktivitetit, në pronësi apo në përdorim për 5 (pesë) vitet në vazhdim dhe poligon civil qitjeje, sipas kushteve të përcaktuara në vendimin nr. 275, datë 1.4.2015, të Këshillit të Ministrave, “Për miratimin e rregullores ‘Për kushtet dhe rregullat e sigurisë së armëve’”, të ndryshuar.
d) Për ushtrimin e veprimtarisë për çaktivizimin e armëve të zjarrit për përdorim civil, të ketë një ambient të përshtatshëm për ushtrimin e aktivitetit në pronësi apo përdorim për 5 (pesë) vitet në vazhdim dhe poligon civil qitjeje. Standardet dhe teknikat e çaktivizimit përcaktohen me vendim të Këshillit të Ministrave.
V. PROCEDURA TË PËRGJITHSHME DHE PROCEDURA TË PEZULLIMIT DHE TË SHFUQIZIMIT”
11. Zyrat e përfaqësimit të subjekteve që kryejnë veprimtari me armët e zjarrit, të cilat nuk kanë si qëllim krijimin e të ardhurave, por nxitjen e veprimtarisë së subjektit dhe mund të lidhin marrëveshje në emër e për llogari të tij, nuk është e detyrueshme që të kenë ambiente ose kushte të caktuara sigurie për ruajtjen e armëve, me përjashtim rasteve kur disponojnë mostra fizike të armëve, në proporcionalitet me sasinë dhe rrezikshmërinë e tyre. Degët e subjekteve të huaja ose shqiptare, që ushtrojnë aktivitete tregtare me armët, duhet të plotësojnë të njëjtat kushte sigurie dhe teknike në ambientet e punës e të ruajtjes së armëve. 
12. Personi fizik ose juridik, ortakët/aksionarët, nëse ka, si dhe drejtuesi teknik për veprimtaritë e lejuara me armët, nuk mund të jenë njëkohësisht punonjës të Policisë së Shtetit apo të strukturave të tjera me gradë të Ministrisë së Brendshme, të Forcave të Armatosura, të Shërbimit Informativ të Shtetit apo punonjës të Policisë së Burgjeve.
13. Licenca e subjektit dhe certifikata e drejtuesit teknik për veprimtaritë e lejuara me armët lëshohet me vendim të Komisionit të Shqyrtimit të Kërkesave për Certifikim dhe Licencim (KSHKCL), në Drejtorinë e Përgjithshme të Policisë së Shtetit.
14. Subjekti, brenda afatit 5-vjeçar nga koha e marrjes së licencës, mund të kryejë ndryshime në licencë lidhur me administratorin, ortakun/aksionarin dhe drejtuesin teknik. Në rast të ndryshimit të të dhënave të subjektit të pajisur me licencë për veprimtarinë e lejuar me armët, personi fizik ose juridik kryen ndryshimet në regjistrin tregtar që administrohet nga Qendra Kombëtare e Biznesit dhe njofton brenda 10 (dhjetë) ditëve strukturat e Policisë së Shtetit. Për ndryshimet në të dhënat e licencës, kur sjellin ndryshim të titullarit të licencës, ky i fundit dorëzon në formë elektronike dokumentacionin e nevojshëm sipas llojit të licencës. Procedura për pranimin, verifikimin dhe shqyrtimin e dokumenteve për licencim nga strukturat përkatëse të policisë, për titullarin e ri të licencës, është e njëjtë me atë të përcaktuar në pikën 4, të kreut III, të këtij vendimi.
15. Personit, të cilit i është hequr licenca për veprimtaritë e lejuara me armët, i lind e drejta që të paraqesë kërkesë për pajisje me licencë të re pas kalimit të afatit trevjeçar.
16. Personit, të cilit i është hequr certifikata për drejtues teknik për veprimtaritë e lejuara me armët, i lind e drejta që të paraqesë kërkesë për pajisje me certifikatë të re pas kalimit të afatit dyvjeçar.
17. Drejtuesi teknik e ushtron aktivitetin vetëm në një subjekt të licencuar për veprimtaritë e lejuara me armët.
18. Licenca shfuqizohet në këto raste:
a) me kërkesë të titullarit;
b) për mospagim të taksës/tarifës përkatëse (nëse ka);
c) në rast moszbatimi të urdhërimeve brenda afateve të arsyeshme të pezullimit; 
ç) në rastin e shkeljeve të rënda me faj nga titullari dhe/ose kur shkelja ka shkaktuar dëmtim të interesit publik, që garantohet nga titulli përkatës apo legjislacioni në fuqi;
d) kur rrethanat janë të tilla që s’do të kishte kuptim ose mundësi për ripërmbushjen e kushteve apo ndreqjen e shkeljes së detyrimeve nga titullari, brenda çdo afati të arsyeshëm të pezullimit.
18.1 Komisioni merr vendimin për shfuqizimin e licencës brenda 30 (tridhjetë) ditëve nga përcaktimi i shkaqeve të shfuqizimit.
18.2 Konstatimi i mosplotësimit të kritereve apo të shkeljes së detyrimeve bëhet, si rregull, nga organet kompetente të inspektimit pas ndodhjes së faktit. 
18.3 Në rastin e shfuqizimit të licencës, taksa/tarifa e paguar nuk kthehet.
18.4 Në rast të ndryshimit faktik të të dhënave të përcaktuara në licencë, të cilat kanë të bëjnë me kriteret e përgjithshme ose të veçanta të licencimit, ky ndryshim, pavarësisht se mund të cenojë apo jo këto kritere, duhet t’i njoftohet, nga titullari i licencës, menjëherë strukturës përgjegjëse në Policinë e Shtetit, e cila bën vlerësimin e tyre. Kërkesa shqyrtohet njësoj si një kërkesë e re, sipas së njëjtës kategori, për të cilën është bërë kërkesa për vetë licencën. Kur vlerësohet se ndryshimet e ndodhura nuk cenojnë kriteret, titullari i licencës pajiset me titullin e ndryshuar, afati i vlefshmërisë së të cilit mbaron në të njëjtën datë me atë të titullit të mëparshëm. Kur vlerësohet se ndryshimet e ndodhura cenojnë kriteret, licenca shfuqizohet. Përpara marrjes së vendimit të shfuqizimit, organi kompetent, urdhëron ripërmbushjen e kritereve brenda 30 (tridhjetë) ditëve pa pezullim të titullit dhe/ose pezullimin e titullit, për një afat të arsyeshëm, deri në zbatimin e urdhrit për ripërmbushjen e kritereve.
18.5 Pika 18.4 nuk zbatohet në rast moszbatimi të urdhërimeve brenda afateve të arsyeshme të pezullimit dhe në rastin e shkeljeve të rënda me faj nga titullari dhe/ose kur shkelja ka shkaktuar dëmtim të interesit publik.
19. Pezullimi i licencës vendoset në këto raste:
a) Kur titullari humbet kriteret e licencimit të parashikuara në ligj dhe në aktet nënligjore në zbatim të tij;
b) Kur konstatohet se titullari, në dokumentacionin e dorëzuar, ka paraqitur të dhëna të pasakta ose të rreme;
c) Me kërkesë të titullarit për të hequr dorë nga licenca;
ç) Kur titullari nuk përmbush, sipas ligjit, detyrimin për pagimin e gjobës së vënë si masë administrative.
19.1 Urdhri i pezullimit shfuqizohet nga organi përgjegjës, kur vlerësohet se titullari i ka plotësuar të gjitha urdhërimet, sipas rastit.
20. Në rastet e ndryshimit të kritereve të përgjithshme ose të veçanta të licencimit, për shkak të ligjit, titullari i licencës vazhdon të ushtrojë veprimtarinë për të cilën është lëshuar licenca deri në përfundimin e afatit të përcaktuar. Pas përfundimit të afatit të licencës, subjekti paraqet kërkesë për licencë të re, sipas kritereve të reja të përcaktuara me ligj apo me akte nënligjore. 
21. Formati i licencave për veprimtaritë e lejuara më armë është sipas shtojcës nr. 1, që i bashkëlidhet këtij vendimi dhe është pjesë përbërëse e tij.
VI. TË FUNDIT
22. Ngarkohen Ministria e Brendshme dhe Ministria e Mbrojtjes për zbatimin e këtij vendimi.
Ky vendim hyn në fuqi pas botimit në Fletoren Zyrtare.

